Mindre end to døgn efter terror i Bruxelles anholdt politiet to udlændinge og sigtede dem for terrorforsøg.

Dansk politi anholdt og sigtede i påsken to udenlandske mænd for at ville forberede en terrorhandling i Danmark. Statsadvokaten har dog opgivet sagen.

Mændene blev anholdt i lufthavnen i Kastrup mindre end to døgn efter bombeangrebene i Bruxelles.

Sigtelsen gik på, at de to var indrejst "i forbindelse med forberedelserne til en terrorhandling på ukendt sted og tid i Danmark."

Politi har hemmeligholdt sagen

Men det mislykkedes, da mændene blev anholdt, fremgår det af sigtelsen.

Det fremgår af en aktindsigt, som Retten på Frederiksberg mandag har givet Ritzau.

Københavns Politi har hidtil hemmeligholdt sagen, og grundlovsforhøret efter anholdelserne foregik bag såkaldt dobbelt-lukkede døre.

Forlod straks Danmark

Efter godt to måneders varetægtsfængsling besluttede Statsadvokaten i København dog at opgive sagen.

Den ene mand blev løsladt og forlod straks Danmark. Den anden sidder dog fortsat i et arresthus.

Det skyldes, at politiet har rejst en ny sigtelse om menneskesmugling.